У паняцця ёсць і іншыя значэнні, гл. Няміраў (значэнні).
**Нямі́раў** (польск.: Niemirów, падляск.: *Nymyróvo*) — вёска ва ўсходняй Польшчы. Уваходзіць у склад гміны Мельнік Семятыцкага павета Падляскага ваяводства. Насельніцтва на 2006 год — 240 чалавек. Размешчана на рацэ Буг, за 8 км на паўднёвы ўсход ад Мельніка, за 25 км ад Сямяцічаў, каля беларуска-польскай граніцы.

Гісторыя
--------

### Паміж Вялікім Княствам Літоўскім і Каралеўствам Польскім

Відаць, у XI—XV стагоддзях у вёсцы сучаснага Нямірава існавала заселенае гарадзішча. Першы пісьмовы ўспамін пра паселішча пад назвай *Нівічы* датуецца 1495 годам. У 1496 годзе ўладальнікам вёскі быў Хведзька Храптовіч, пазнейшы падскарбі вялікі літоўскі. У 1548 годзе кароль і вялікі князь Жыгімонт Аўгуст надаў Нівічы Станіславу Няміры, які збудаваў тут каля даўняга гарадзішча ўмацаваную сядзібу роду Няміраў.

У 1569 годзе згодна з умовамі Люблінскай уніі Нівічы перайшлі да Каралеўства Польскага. У 1616 годзе кашталян падляшскі Станіслаў Няміра надаў Нівічам статус мястэчка і змяніў іх назву ў гонар свайго дзеда — С. Няміры. У 1620 годзе тут збудавалі драўляны касцёл. Першы пісьмовы ўспамін пра яўрэйскае насельніцтва Нямірава датуецца 1708 годам, але яно ніколі не было вялікім. Па пажары 1775 года, у якім згарэў драўляны касцёл, у 1780—1790 гадах у мястэчку збудавалі новы мураваны касцёл. Уладальнікам Нямірава ў той час быў Міхал Чартарыйскі, а самое мястэчка налічвала 19 мяшчанскіх дамоў і 64 сялянскія.

### Пад уладай Прусіі і Расійскай імперыі

У выніку трэцяга падзелу Рэчы Паспалітай у 1795 годзе і да падпісання Тыльзіцкага дагавора 1807 года каля сучаснага Нямірава праходзіла граніца між прускім, аўстрыйскім і расійскім падзеламі, мястэчка апынулася ў Бельскім павеце Беластоцкай вобласці Расійскай імперыі. У час паўстання 1863 года жыхары Нямірава падтрымалі дзеянні паўстанцаў, за што ў 1866 годзе расійскія ўлады ліквідавалі тутэйшую парафію. На 1894 год у мястэчку было 106 будынкаў.

У часы Першай сусветнай вайны ў 1915 годзе Няміраў занялі войскі Германскай імперыі.

### Найноўшы час

25 сакавіка 1918 года згодна з Трэцяй Устаўной граматай Няміраў абвяшчаўся часткай Беларускай Народнай Рэспублікі. Згодна з Рыжскім мірным дагаворам 1921 года мястэчка апынулася ў складзе міжваеннай Польскай Рэспублікі, у гміне Радзівілаўцы Бельскага павета Беластоцкага ваяводства. У гэты час тут было 120 жылых дамоў.

З пачаткам Другой сусветнай вайны 15 верасня 1939 года Няміраў акупавалі войскі Трэцяга Рэйха, але праз тыдзень мястэчка перадалі СССР згодна з пактам Молатава-Рыбентропа. У лістападзе 1939 года Няміраў увайшоў у склад БССР, у Брэсцкую вобласць. Савецкія ўлады выселілі жыхароў мястэчка з прычыны яго размяшчэння ў пагранічнай зоне з Трэцім Рэйхам. З чэрвеня 1941 да ліпеня 1944 года Няміраў зноў знаходзіўся пад акупацыяй нацысцкай Германіі, жыхары вярнуліся ў свае дамы. У 1944 годзе статус Нямірава панізілі да вёскі. 16 жніўня 1945 года ўлады СССР перадалі вёску Польскай Народнай Рэспубліцы.

* **XIX стагоддзе**: 1894 год — 812 чал.
* **XX стагоддзе**: 1921 год — 777 чал. з іх паводле веры 557 каталікоў, 71 праваслаўны і 149 іўдзеяў; паводле нацыянальнасці (згодна з афіцыйнай польскай статыстыкай) 591 паляк, 54 беларусы і 132 яўрэі
* **XXI стагоддзе**: 2006 год — 240 чал.

Славутасці
----------

Касцёл Святога Станіслава
* Гарадзішча на Замкавай гары
* Забудова гістарычная (XIX — пачатак XX ст.; фрагменты)
* Касцёл Святога Станіслава (1780)
* Могілкі іўдзейскія

### Страчаная спадчына

* Сінагога (XIX ст.)
* Сядзіба Няміраў (XVI ст.)

Зноскі
------

1. ↑   Праверана 6 кастрычніка 2022.
2. ↑  Напісанне ў адпаведнасці з ТКП 236-2010 (03150) «Спосабы і правілы перадачы геаграфічных назваў і тэрмінаў Рэспублікі Польшча на беларускую мову». Гл. польска-беларускую практычную транскрыпцыю.
3. ↑  Pudlaśki nazvy. Nemirovo **(нявызн.)**. *svoja.org*. Праверана 22 сакавіка 2016.
4. 1 2 3 4 5  *Agnieszka Olędzka*. Dzieje miejscowości i parafii rzymsko-katolickiej Niemirów nad Bugiem (польск.).  Parafia Rzymskokatolicka św. Stanisława BPM w Niemirowie. Праверана 23 сакавіка 2016.
5. 1 2  NIEMIRÓW — Parafia świętego Stanisława Biskupa i Męczennika (польск.)(недаступная спасылка). Архівавана з першакрыніцы 5 сакавіка 2016. Праверана 23 сакавіка 2016.
6. ↑  Historia (Niemirów, woj. podlaskie) (польск.).  Wirtualny Sztetl. Праверана 23 сакавіка 2016.
7. ↑  Krzywicki J. Niemirów // Słownik geograficzny Królestwa Polskiego i innych krajów słowiańskich. Tom VII: Netrebka — Perepiat (польск.). — Warszawa, 1886. S. 90.
8. ↑  Zarys historyczny (польск.).  Urząd Gminy Mielnik. Праверана 23 сакавіка 2016.
9. ↑  Skorowidz miejscowości Rzeczypospolitej Polskiej: opracowany na podstawie wyników pierwszego powszechnego spisu ludności z dn. 30 września 1921 r. i innych źródeł urzędowych. T. 5: województwo białostockie. — Warszawa: Główny Urząd Statystyczny, 1924. S. 26.

Спасылкі
--------

* Лагатып Вікісховішча На Вікісховішчы ёсць медыяфайлы па тэме Няміраў (Падляскае ваяводства)

|  |  |
| --- | --- |
| ⚙️   Нарматыўны кантроль | LCCN: n97102648 · VIAF: 158448851 |